  Туспуктэм: Иван Коновалов Майя Бывальцева 21-тӥ но 22-тӥ шуркынмонэ Ижкар метеостанциын усем лымылэн мындалаезъя уй-нуналъем рекордъёс выльдӥськизы. Азьвыл рекордъёс 1964-тӥ арын (17,3 мм) но 1963-тӥ арын (9,9 мм) пуктэмын вал. Со сярысь Удмуртиысь Гидрометцентрлэн пресс-службаез ивортӥз. Нош 22-тӥ шуркынмонэ, Глазкар но Эгра метеостанциослэн сётэтсыя, куд-ог ёросъёсын кышкыт луэт (явление) пусъемын – туж зол лымы (12 час ӵоже 20 миллиметр но тросгес). Со вакчи дыр ӵоже элькунын толдэзьем эсэплэсь 60-ысен 100 процентэз лымы усиз. 23-тӥ шуркынмонэ 7 часлы лымы шобретлэн ӝуждалаез 21-36 сантиметр луиз, куинь нуналскын со 22-32 сантиметрлы будӥз. Куазез эскерисьёслэн ивортэмзыя, 24-тӥ шуркынмонэ потон уе лымы ӧжытгес усёз, ӵукнаысен нуназеозь вис кароз, но лымшор бере ини элькунлэн шундыпуксёнпал гожез доры фронтальной система вуоз, соин валче лымы но кот лымы усёз. Кӧснуналэ, 25-тӥ шуркынмонэ, потон уе но нуназе кӧня ке лымыялоз, тӧло луоз. Температура ӝутскыны кутскоз. Тегъёс: Гидрометцентр куазь лымы Удмуртия  